Nýtt íslenskunámskeið fyrir snjalltæki var opnað á vegum Icelandic Online í gær . Við sama tækifæri var opnað fyrsta netnámskeiðið í færeysku , faroeseonline.fo , sem byggir á grunni Icelandic Online . Fyrsta íslenskunámskeiðið á Icelandic Online var opnað til notkunar 2004 en þau eru nú orðin sjö að tölu . Námskeiðin eru öllum opin til notkunar gegnum sérhannað kerfi til tungumálakennslu . Yfir 166 þúsund manns , bæði hér á landi og um allan heim , hafa heimsótt námskeiðin en 45 þúsund þeirra eru virkir notendur og þriðjungur þeirra á Íslandi . Auk þess að vera notuð í sjálfsnámi eru námskeiðin einnig hluti af skipulögðu námi við Háskóla Íslands og erlenda háskóla þar sem nútímaíslenska er kennd . Birna Arnbjörnsdóttir , prófessor og verkefnisstjóri Icelandic Online , segir að þetta sé mikilvægt framlag Háskóla Íslands til þjónustu við innflytjendur sem hingað komi sem nú geti byrjað að læra íslensku strax við komuna til landsins í gegnum snjalltæki , þeim að kostnaðarlausu . Vinna við að forrita námskeiðið fyrir snjalltæki hófst fyrir tveimur árum að hvatningu forseta Íslands og rektors Háskóla Íslands . Nemar í tölvunarfræði hafa þróað nýtt forrit fyrir námskeiðin undir leiðsögn Patrick Thomas , mál - og tölvunarfræðings , sem hefur verið verkefnisstjórninni til ráðgjafar allt frá því að fyrsta Icelandic Online námskeiðið var unnið . Fyrsta endurforritaða námskeiðið var síðan opnað til almennrar notkunar í gær . Þetta námskeið kallast Bjargir ( e. survival course ) og er ætlað innflytjendum sem eru byrjendur í íslensku . Vinna við að endurforrita önnur námskeið er hafin . Össur Ingi Jónsson , forritari hjá Icelandic Online , var nemandi í tölvunarfræði þegar hann hóf að vinna við verkefnið . Hann segir að nú hafi verið gerðar nokkrar breytingar á vefnum fyrir utan snjalltækjavæðinguna . Kennarar geti nú t.d. bætt við og breytt námskeiðum með auðveldari hætti og vefurinn sé auk þess ekki lengur skrifaður fyrir íslensku sérstaklega . Það gefi okkur kleift að bjóða námskeið í öðrum tungumálum en íslensku líkt og gert hefur verið í samvinnu við Fróðskapasetur Færeyja . Kolbrún Friðriksdóttir , aðjunkt og verkefnisstjóri Icelandic Online , segir að upphaflega hafi markmið verkefnisins verið að veita fólki tækifæri til að læra íslensku hvar sem það væri statt en síðan hafi það líka orðið mjög mikilvægt í starfi háskólans , bæði við kennslu og rannsóknir . Hún segir mikla vinnu liggja að baki kennslufræði Icelandic Online og tæknilegri útfærslu . Áhugi á kerfinu sem greina megi hjá öðrum þjóðum sé til kominn vegna þess að kerfið hafi sannað sig og nemendur nái árangri með námskeiðunum . Búið sé að úthugsa kennslufræðina , tæknina og innihaldið og því megi spara sér margra ára vinnu sem kosti bæði mikinn tíma og peninga við þróun námskeiða í öðrum tungumálum . Þetta hafi Fróðskapasetur Færeyja nú þegar nýtt sér og Háskólinn í Helsinki kannar nú möguleikann á að nýta kerfið til að kenna Finnlands-sænsku . Verið sé að skoða möguleika á því að bjóða upp á fleiri tungumál , t.d. í samvinnu við námsbraut í þýsku og segir Kolbrún aðspurð að ef rétt verði á málum haldið sé ekkert því til fyrirstöðu að Icelandic Online geti orðið atvinnuskapandi verkefni hér á landi . Þróunarstarfi við Icelandic Online er ekki lokið því að nú er framundan vinna við að þróa enn öflugra vöktunarkerfi til að geta mælt árangur í smáatriðum , t.d. hvernig nemendur vinna , hvað veitist þeim erfiðast og hvort kennslufræðin skili tilætluðum árangri . Háskóli Íslands er þegar þátttakandi í alþjóðlegri umræðu um virkni opinna vefnámskeiða á háskólastigi . Icelandic Online er samstarfsverkefni Hugvísindasviðs Háskóla Íslands , Stofnunar Vigdísar Finnbogadóttur og Stofnunar Árna Magnússonar í íslenskum fræðum . Auk rektorsskrifstofunnar og þeirra stofnana sem standa að IOL hafa Vinnumálastofnun og Nordplus voksen og Nordplus sprog áætlanirnar stutt endurforritun IOL og samstarf verkefnisstjórnarinnar við Fróðskaparsetrið í Færeyjum og Helsinkiháskóla .